作者:劉克莊
標題:賀新郎
內容:草草池亭宴。又何須、珠韝絡臂，琵琶遮面。賓主一時詞翰手，倏忽龍蛇滿案。傳寫處、塵飛鶯囀。但得時平魚稻熟，這腐儒、不用青精飯。陰霧掃，霽華見。使君償了豐年願。便從今、也無敲撲，也無廚傳。試拂籠紗看壁記，幾個標名渠觀。想九牧、聞風爭羨。此老飽知民疾苦，早歸來、載筆薰風殿。詩有諷，賦無勸。